ผุดศูนย์บริการสูงวัยครบวงจร
มธ. จับมือ ธอส. ร่วมพัฒนา "Senior Complex" ควัก 500 ล้านลงทุนเฟสแรกที่ มธ.ศูนย์พัทยา
19 มี.ค. 2562

มธ. จับมือ ธอส. ร่วมพัฒนา "Senior Complex" ควัก 500 ล้านลงทุนเฟสแรกที่ มธ.ศูนย์พัทยา
นางเกศินี วิฑูรชาติ อธิการบดีมหาวิทยาลัยธรรมศาสตร์ (มธ.) เปิดเผยว่า มธ.ร่วมลงนามบันทึกความเข้าใจ (MOU) กับธนาคารอาคารสงเคราะห์ (ธอส.) เพื่อศึกษาความเป็นไปได้โครงการสร้างที่พักอาศัยสำหรับผู้สูงอายุในพื้นที่มหาวิทยาลัยธรรมศาสตร์ ศูนย์พัทยา และพัฒนาโครงการ "ศูนย์กลางพัฒนาสุขภาพพลานามัยผู้สูงอายุ" (Senior Complex) หรือโครงการ Lakeside Premier Complex ในเขตส่งเสริมเศรษฐกิจพิเศษเพื่อกิจการพิเศษสำหรับกิจการการแพทย์ครบวงจร (EECmd) ธรรมศาสตร์พัทยา เพื่อเตรียมความพร้อมรับการที่ไทยจะเข้าสู่สังคมผู้สูงวัยอย่างสมบูรณ์ โดยมีประชากรอายุ 60 ปีขึ้นไปไม่ต่ำกว่า 20% ในอีก 2 ปีข้างหน้า
ทั้งนี้ โครงการ Lakeside Premier Complex เฟสที่ 1 มูลค่าการลงทุนประมาณ 500 ล้านบาท ประกอบด้วยอาคารที่พักอาศัย จำนวน 3 หลัง ห้องพักขนาด 50-60 ตารางเมตร 150 หน่วย คลินิกเฉพาะทางสำหรับผู้สูงอายุ การตรวจรักษาทั่วไป คลินิกทันตกรรม ผู้สูงวัย คลินิกฟื้นฟูสมรรถภาพร่างกาย และคลินิกเวชศาสตร์ชะลอวัย มีการให้ความรู้เรื่องอาหาร สมาธิ โยคะ เป็นต้น
นายฉัตรชัย ศิริไล กรรมการ ผู้จัดการธนาคารอาคารสงเคราะห์ (ธอส.) กล่าวว่า ธอส.พร้อมสนับสนุนการสร้างที่อยู่อาศัยสำหรับผู้สูงอายุ หรือ Senior Complex ด้วยการจัดทำ "โครงการบ้าน ธอส. เพื่อผู้สูงอายุ" แบ่งเป็น การให้สินเชื่อสำหรับผู้กู้รายย่อย (Post Finance) และสินเชื่อเพื่อพัฒนาโครงการ (Pre Finance) เพื่อเตรียมความพร้อมสำหรับการก้าวไปสู่สังคม ผู้สูงวัยของประเทศไทยในอนาคตต่อไป.